Yle on julkaissut hienon artikkelin kannabiksen vaaroista. Vaikka tätä artikkelia varten haastateltu randomi päihdetyöntekijä koittaakin kertoa, miten kannabis on paha, todellisuudessa jokainen hänen luettelemansa haittavaikutus johtuu suoraan kannabiksen kieltolaista. Käytännössä jokainen merkittävä kannabikseen liitetty haitta tai ongelma johtuu suoraan kieltolaista. Annanpa pari esimerkkiä (tämän artikkelin pohjalta).

Päihdetyöntekijän mukaan kannabis ei ole vaaratonta, koska katukaupassa ei voi tietää, milloin myyty aine on aitoa tavaraa ja milloin synteettistä kannabista. Aidon kannabiksen toksisuus on nolla, eli se ei voi myrkyttää ketään mitenkään. Sen sijaan synteettinen kannabis voi jopa tappaa. Kirjaimellisesti ainoa syy synteettisen kannabiksen myynnille ja ylipäätään kehittämiselle on, että aito kannabis on kriminalisoitu. Kriminalisoinnin vuoksi kemistit ovat kehittäneet kaikenlaisia korvaavia kemikaaleja, jotka eivät ole mitenkään yhtä turvallisia kuin luonnonmukainen pajari.

Kannabis ei myöskään ole vaaratonta, koska jos henkilö jää dullan polttamisesta kiinni, seuraa siitä kaikenlaisia sosiaalisia ongelmia, kuten rikosoikeudellisia seuraamuksia. Nämä tietystikin johtuvat pelkästään kieltolaista. Mikäli kieltolakia ei olisi, ei myöskään näitä sosiaalisia ongelmia olisi. Sosiaaliset ongelmat johtuvat täsmälleen siitä, että ruohon pistämisestä piippuun on tehty poliisiasia. Mikäli se ei olisi poliisiasia, vaan ongelmatapauksissakin käyttäjä ohjattaisiin hoitoon, katoaisi yli 90% kaikista kanekseen liittyvistä sosiaalisista ongelmista välittömästi.

Päihdetyöntekijä myös muistuttaa, että vaikka kannabista pidetään mietona aineena, niin todellisuudessa päihdekannabiksen THC-pitoisuudet ovat nousussa. Arvatkaapa, mistä tämäkin johtuu? Tietysti kieltolaista. Kannabiksesta rankaistaan määrän mukaan, joten luonnonmukaisten ja mietojen kasvien kasvattamisen sijasta kannabista kannattaa jalostaa mahdollisimman vahvaksi, jotta mahdollisimman pieni annos toimii mahdollisimman tehokkaasti. Tällöin kasvattaja voi minimoida kiinnijäämisen aiheuttaman vahingon, mutta silti tuottaa haluamansa määrän THC:tä. Mikäli kieltolakia ei olisi, kannabiksen THC-pitoisuuksia ei tarvisi pumpata keinotekoisesti korkeammalle.

Kaikista pahinta kannabiksessa on se, että nuoret saavat sitä haltuunsa helpommin kuin alkoholia. Kieltolaki, sinä paskiainen! Nimittäin kieltolakihan se on tämänkin takana. Kieltolain ansiosta kannabiskauppa on täysin valvomaton villi länsi, jossa viranomaisen sanalla ei ole mitään merkitystä. Kun myyjä syyllistyy jo rikokseen pelkän myynnin vuoksi, ei ole oikeastaan enää mitään väliä, että kenelle myydään. Pimeillä markkinoilla ei myöskään tarvitse kysellä papereita. Mikäli markkinat olisivat lailliset, myyjien kannattaisi kysyä paperit ja välttää myymistä alaikäisille, koska ostajia riittää myös täysi-ikäisissä ja alaikäisille myynti on turha riski.

Kannabis pitää laillistaa välittömästi. Kannabiksen laillistaminen vähentää käytännössä kaikkia siihen liittyviä vähänkään merkittävämpiä haittoja. Se tekee aineesta turvallisemman, poistaa sosiaalisia ongelmia ja veronmaksajan niskaan laitettua rasitetta sekä asettaa aineen viranomaisten valvovan silmän alle. Nykyinen perseily sen sijaan ei auta ketään muuta kuin rikollisia.